(Ortografía tradicional) Pa tak ri kꞌij riꞌ xurik ri kꞌalaj.
Are chiꞌ tajin cäban ri nimakꞌij pa ri tinimit Jerusalén,
natabal re ri kꞌij ri xqꞌuis u yaquic ri nimalaj rachoch Dios,
xjach cꞌu pu kꞌab ri Dios.
Ri Jesús tajin cäwacat pa ri nimalaj rachoch Dios,
pa ri rakan ja re Salomón.
Xepe cꞌu ri winak aj Israel xquimulij quib chrij,
xquibij che:
¿Cꞌä jampaꞌ cujya la pa sak?
We lal riꞌ ri Cristo,
bij baꞌ la ri kas tzij cämic,
—xecha che.
Ri Jesús xchꞌawic,
xubij chque:
Ya nu bim chic.
Ri alak cꞌut man cäcoj tä alak ri xinbij.
Ronojel ri u takom ri nu Tat chwe chi quinbano,
are cäcꞌutuw na rucꞌ sakil.
Ri alak cꞌut man cäcojon tä alak rumal chi ri alak man jun tä cucꞌ ri nu chij,
jas ri xinbij chech alak nabe.
Ri nu chij quetam nu wäch aretak quinchꞌawic.
Ri in xukujeꞌ wetam qui wäch,
queteri cꞌu chwij.
Ri in quinya cꞌaslemal chque ri man cꞌo tä u qꞌuisic.
Man cäsach tä qui wäch,
man cꞌo tä cꞌu jachin queesan pa nu kꞌab.
Ri nu Tat,
ri nim na u kꞌij chquiwäch conojel,
are ri xeyoꞌw chwe.
Man cꞌo tä cꞌu jachin jun queesan pu kꞌab ri Areꞌ.
Ri in,
xukujeꞌ ri nu Tat,
xa uj jun,
—xcha chque.
Te riꞌ ri winak aj Israel jumul chic xquicꞌam abaj rech cäquiqꞌuiäk chrij ri Jesús.
Ri Jesús xubij chque:
Qꞌuia u wäch utzil nu banom chuwäch alak rumal ru chukꞌab ri nu Tat.
¿Rumal cꞌu jachique chque we utzil ri nu banom quinqꞌuiäk alak chabaj?
—xcha chque.
Ri winak aj Israel xechꞌawic,
xquibij:
Man cäkaqꞌuiäk tä la chabaj rumal jun chque ri utzil ri banom la,
xane rumal chi bim la ri äwas u bixic chrij ri Dios.
Ri lal xak lal jun achi,
banom cꞌu ib la chi lal Dios,
—xecha che.
Ri Jesús cꞌut xubij chque:
Pa ri Pixab alak tzꞌibtal wi ri xubij ri Dios:
“Ri ix,
ix dioses,”
—cächaꞌ,
—xcha ri Areꞌ.
Ketam chi ri cubij ru Lokꞌ Pixab ri Dios ri Tzꞌibtalic,
man cuyaꞌ taj cäsach u wäch.
Ri Dios xubij “dios” chque ri winak ri xecojon che ru Lokꞌ Pixab.
We ri Dios xinuchaꞌ in,
te cꞌu riꞌ xinutak lok cho we uwächulew,
¿jas lo waꞌ ri cäbij alak chi nu bim ri äwas u bixic chrij ri Dios rumal chi xinbij chi in u Cꞌojol ri Dios?
We man quinbano jachique ri cuban ri nu Tat,
ri alak man rajwaxic taj cäcojon alak chwe.
We cꞌu quinbano,
pune baꞌ man cäcojon tä alak chwe,
cojon baꞌ alak che ri quinbano rech je riꞌ kas quetamaj alak,
xukujeꞌ cäcoj alak chi ri ka Tat cꞌo pa wanimaꞌ in,
xukujeꞌ ri in,
in cꞌo pa ranimaꞌ ri ka Tat.
Jumul chic are ta xcaj xquicꞌam bi pa cheꞌ.
Ri Jesús cꞌut xresaj rib pa qui kꞌab.
Te riꞌ ri Jesús xeꞌ jumul chic chꞌäkäp che ri nimaꞌ Jordán chrelbal kꞌij jawijeꞌ ri xuban wi kasnaꞌ ri tat Juan nabe,
xcanaj cꞌu chilaꞌ.
E qꞌuia winak cꞌut xebeꞌ che rilic,
xquibij cꞌut:
Kas tzij ri tat Juan,
pune man xuban tä cajmabal tak etal,
ronojel ri xubij chrij we achi riꞌ are kas tzij,
—xechaꞌ.
E qꞌuia winak cꞌut xecojon che ri Jesús chilaꞌ.